Erityisluonnetta koskevista todistuksista annetun neuvoston asetuksen (ETY) N:o 2082/92 8 artiklan 1 kohdassa toisessa alakohdassa tarkoitettu rekisteröintihakemuksen julkaiseminen

(2003/C 141/05)

Tämä julkaiseminen sisältää oikeuden vastustaa rekisteröintiä mainitun asetuksen 8 ja 9 artiklan mukaisesti. Väitteet hakemusta vastaan on tehtävä jäsenvaltion toimivaltaiselle viranomaiselle viiden kuukauden kuluessa julkaisemisesta. Julkaiseminen perustellaan seuraavilla tekijöillä, erityisesti 4 kohdan 2, 3 ja 4 alakohdalla, joiden mukaan hakemus katsotaan asetuksen (ETY) N:o 2082/92 mukaisesti perustelluksi.

NEUVOSTON ASETUS (ETY) N:o 2082/92

ERITYISTUOTTEEN REKISTERÖINTIHAKEMUS

Asiakirjan kansallinen numero: 1

1. Ilmoituksen lähettäneen jäsenvaltion toimivaltainen viranomainen Nimi: Ministero per le Politiche agricole e forestali

Osoite: Via XX Settembre, 20, I-00187 Roma

Puhelin (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2. Hakijaryhmittymä a) Nimi: Consorzio produttori carni avicunicole pregiate (C.AVI.P.)

b) Osoite: Via degli Artigiani, 20, I-60032 Castelplanio (AN)

c) Kokoonpano: tuottajayhteenliittymä, siipikarja-alan jalostusosuuskunnat, yksityiset yritykset

3. Tuotteen nimi: Gallo Ruspante

4. Tuotelaji: Tuore liha - luokka 1.1

5. Tavaraerittely

(Yhteenveto asetuksen (ETY) N:o 2082/92 6 artiklan toisen kohdan mukaisista vaatimuksista)

a) Tuotteen nimi: "Gallo Ruspante", jolla on asetuksen (EY) N:o 2515/94 ja asetuksen (ETY) N:o 1848/93, sellaisena kuin se on muutettuna ja täydennettynä, 4 artiklan mukaiset yhteisön tunnus ja maininta.

b) Erityinen tuotanto- tai valmistusmenetelmä: johon sisältyvät:

1. seuraavat vaiheet ja menettelyt, joita toteutetaan kasvatuksen yhteydessä:

- laajaperäinen kasvatus tapahtuu maapohjalla ja katetussa tilassa,

- alustana on lastuja ja/tai silputtuja olkia,

- yksittäinen kasvatustila voi olla enintään 1500 m2:n kokoinen, yksittäisen tilan koko ei saa ylittää 3000 m2:ä,

- kasvatustiloissa on oltava luonnollinen ilmanvaihto ja valaistus,

- eläimiä ei saa olla tiheämmässä kuin 12 yksilöä/m2, kuitenkaan elopaino ei saa ylittää 25 kg/m2,

- untuvikot tuodaan tilalle 48 tunnin kuluessa syntymästä (ne ovat kuoriutumishetkellä tehdyn sukupuolilajittelun perusteella ainoastaan uroksia),

- kasvatuskaudella pääasiallisesti annetusta ravintoannoksesta vähintään 65 % on viljaa, ja siitä enintään 15 % voi olla sivutuotteita.

Ruokavalioon hyväksytään sisällytettäväksi seuraavia raaka-aineita:

- maissi,

- maissigluteeni,

- durra,

- tavallinen vehnä ja durumvehnä,

- runsaasti valkuaista ja öljyä sisältävät kasvilajit,

- leseet, rehu ja rehujauho,

- eläin- ja kasviperäiset rasvat.

Eläinten vähimmäisikä: teurastettaessa ne ovat vähintään 100 päivän ikäisiä, kuitenkin sukukypsyyden saavuttaneita, ja niiden rintalastan kärki on jäykistynyt (luutunut).

2. Jalostuslaitoksessa on noudatettava seuraavia vaiheita ja menettelyjä:

- teurastus suoritetaan erillisesti tai sitä varten rakennetuilla tuotantolinjoilla tai etukäteen sovittuina päivinä,

- sisäelimet poistetaan kokonaan tai osittain,

- jäähdytys tapahtuu ilman avulla,

- pakkaaminen jäljitettävyyden takaavia menettelyjä käyttäen.

c) Perinteinen luonne: Ennen vanhaan perinteisillä markkinoilla adjektiivi "ruspante" (kuopsuttava) liittyi tiiviisti maaseudun kukkoihin, jotka olivat siis nykyisen Gallo Ruspanten kaltaisia.

Näin oli ennen kaikkea Keski-Italiassa, mutta myös muissa Italian maakunnissa. Näillä alueilla kyseisiä eläimiä myytiin viikoittain eri kaupunginosien karjamarkkinoilla, joiden yhteydessä syntyi jopa erisnimi "Ruspante". Tätä kauppaa kävivät ennen kaikkea naiset (joita kutsuttiin nimellä rezdora tai "reggitora"). Menneinä aikoina oli myös tapana myydä siipikarjaa suoraan varakkaille perheille tai luovuttaa niitä isännille luontaisveroina ("regalie") tai luovuttaa niitä kunnianosoituksena. Vielä enemmän siipikarjaa myytiin vähittäin lihakaupoissa, joissa nämä kukot pantiin myyntiin nimellä "ruspanti", jolla tarkoitettiin maaseudulta peräisin olevaa perinteisin menetelmin kasvatettua kukkoa. Kuopsuttava kukko tai pelkkä "ruspante" (aina on käytetty vain "il ruspantea", eikä koskaan feminiinimuotoa "la ruspante"!) kuului tyypilliseen perheiden harjoittamaan talonpoikaiseen eläintenpitoon. Se oli aina naisten vastuulla, ja kananpoikia kasvatettiin, ilman että niiden sukupuolesta oli tietoa. Naaraita kasvatettiin, jotta ne tuottivat munia syötäväksi ja jälkeläisten saamiseksi. Uroksia kasvatettiin lihan vuoksi, ja ne syötiin itse tai myytiin juuri "ruspante"-nimellä niiden saavutettua sukukypsyyden. Vain yksi kukko pidettiin talossa siitostarkoituksiin. Perinteiselle ruspante-kukolle ei ollut ominaista pelkästään se, että kyseessä oli sukukypsyyteen asti kasvatettu uros (kukko), joka sai kasvaa pihalla ja jonka ravinto perustui viljaan, jota se siis söi "kuopsuttamalla" ("ruspando"), vaan kyseessä oli myös eläin, joka kasvoi hitaasti ja joka sai siis "kuopsuttaa" ("ruspato") koko verraten pitkän elämänsä ajan. Ei pidä myöskään unohtaa, että munivat rodut, joita perinteisesti suosittiin, kasvoivat hitaasti, kuten nykyisetkin, eikä niiden kasvua voi verrata nykyisten broilerirotujen nopeaan kasvuun. Ruokavalio, joka perustuu enimmäkseen aitoon viljaan, hidas kasvu, sukukypsyyden ja luuston kypsyyden saavuttaminen ja pitkään jatkunut motorinen toiminta tuovat mukanaan erityisiä aromeja, jotka kehittyvät mureuttamisen ja kypsentämisen aikana ja antavat lihalle perinteisellä tavalla tyypillisen rakenteen ja maun.

On siis syytä tähdentää, että nykyisessä Gallo Ruspante -tuotannossa menneiden aikojen perinteet ovat säilyneet muuttumattomina ja että ero on selvä kaikkiin vapaina kasvatettaviin lihantuotantoon tarkoitettuihin kananpoikiin nähden.

d) Tuotteen kuvaus: Perinteinen Gallo Ruspante -kukko kuuluu Gallus Domesticus -lajiin, ja se on lähtöisin alkuperätodistettuun munantuotantoon valikoituneista hidaskasvuisista ja geneettisesti kevyistä roduista.

Gallo Ruspante -kukot tuodaan markkinoille teurastamisen jälkeen, kun sisäelimet on poistettu osittain tai kokonaan, päätä ja jalkoja irrottamatta, ilmajäähdytettynä ja pakattuna yksittäis- tai monipakkauksiin, jotka ovat aina suojattuja. Yksittäisen tuotteen vähimmäispainolle on asetettu seuraavat rajat:

- ilman sisäelimiä yli/tasan 1,35 kg

- sisäelimet osittain poistettuna yli/tasan 1,40 kg.

Täysin kehittyneenä Gallo Ruspante -kukolla on seuraavat ominaisuudet:

Aistinvaraiset ominaisuudet

Ulkonäkö:

- rintalastan kärki on luutunut,

- iho on keltainen,

- kukonharjan korkeus on 3-5 cm tyvestä laskettuna,

- heltan halkaisija on keskimäärin 2,5-4 cm,

- korvapoimu on hyvin kehittynyt,

- korvakäytävän ulkoreuna on paksu ja koholla,

- terävä ja syvä rintalastan harju, joka on rintalihasten pitkittäiskasvun tulosta,

- rintalastan harjun keskiosa on muodoltaan kolmiomainen, väriltään valkoinen ja hyvin ohut,

- sulkien tupet ovat selväpiirteiset ja tiheässä, varsinkin seuraavilla kehon alueilla: rintalastan harjun reunat (kaulan ala- ja sivuosien alueelta polven alueelle), rinnan yläpuolinen alue ja vatsan sivuosien alue, siiven alue, kupeiden ja ristiluun alue,

- talirauhanen (uropygi-rauhanen) on selvästi erottuva ja hyvin muodostunut,

- sääriluun, nilkan ja jalkapöydän nivelalueen sarveissuomut ovat hyvin kehittyneet, eivätkä ne ole päällekkäin.

Lihan rakenne

- sidekudos/ihonalainen rasvakudos hyvin ohut ja tuskin havaittava,

- rinta- ja reisilihakset jäntevät ja kiinteät.

Kemialliset ominaisuudet

Syötävän osan, nahka mukaan luettuna, ravintoarvo 100 g:ssa:

- vesipitoisuus alle 80 %,

- valkuaisainepitoisuus 18 % ± 2 %,

- rasvapitoisuus alle 5,5 %.

Säilytys

Tuotetta on säilytettävä 0-4 C°:n lämpötilassa. Säilytyslämpötila on merkittävä etikettiin, kuten myös suositus "nautitaan kypsennettynä" sekä viimeinen käyttöpäivä, joka on muotoa "käytettävä ennen...", ja jossa näkyy päivä ja kuukausi.

Gallo Ruspante -kukot tuodaan markkinoille teurastamisen jälkeen, kun sisäelimet on poistettu kokonaan tai osittain päätä ja jalkoja irrottamatta, ilmajäähdytettynä, hyväksytyistä laitoksista ja sellaisin menettelyin, joilla eläimet ovat tunnistettavissa. Tämän vuoksi teurastus on suoritettava erillisesti tai sitä varten rakennetuilla tuotantolinjoilla tai etukäteen sovittuina päivinä; lisäksi on pidettävä seuraavia rekistereitä:

1. Gallo ruspante -kukkojen kasvatukseen hyväksyttyjen tuottajien on pidettävä kasvatusrekisteriä, johon on merkitty tuottajan tiedot, luovuttamispäivä, luovutettujen eläinten määrä ja niiden alkuperä, teurastettavaksi lähetettyjen yksilöiden määrä, eläinten ikä, lähetyspäivä, ostajan nimi ja osoite sekä rehun määrä ja lähtöisyys.

2. Teurastamoiden, jotka saavat käyttää Gallo ruspante -merkkiä, on pidettävä:

- erillistä rekisteriä, joka sisältää tuottajien nimet ja osoitteet,

- teurastusrekisteriä, johon on merkitty teurastusta ja tuottajaa koskevat tiedot, eläinten saapumispäivä, teurastettavaksi lähetettyjen yksilöiden määrä ja elo- tai teuraspaino yhteensä, teurastuspäivä, teurastettujen eläinten kokonaismäärä, hyväksyttyjen ja markkinoille saatettujen yksilöiden määrä, ostajan nimi ja osoite; lisäksi rekisteriin on merkittävä markkinoille saatetut eläimet juoksevalla numeroinnilla.

3. Rehujen tuottajien ja toimittajien on pidettävä rekisteriä, josta käy ilmi, että edellä 1 kohdassa tarkoitetuille tuottajille toimitettujen rehujen koostumus noudattaa 5 artiklan säännöksiä.

Tuote, jolla on Gallo Ruspante -erityisluonteesta annettu todistus, tuodaan kauppoihin yksittäispakattuna lämpösaumatuissa pakkauksissa tai tukkupakkauksissa, jotka on kuitenkin suojattu. Yksittäisen tuotteen vähimmäispainon on täytettävä seuraavat kriteerit:

- ilman sisäelimiä - yli/tasan 1,35 kg,

- sisäelimet osittain poistettuna - yli/tasan 1,40 kg.

Jokaisessa tuotteessa on oltava asianmukainen merkintä, josta näkyy kuvallinen tunnus seuraavasti väritettynä:

1. kukon yläosa: punainen, 100 % Worm Red U:ta;

2. kukon alaosa: vihreä, 18,5 % keltaista, 80 % vihreää ja 1,5 % mustaa;

3. kukon keskiosa: valkoinen, jossa lukee mustalla GALLO RUSPANTE;

4. kukon ympärillä oleva kehä: musta;

5. kehän taustaväri: valkoinen.

Kyseinen merkintä on olennainen osa nimitykseen kuuluvia sääntöjä, joiden mukaan on käytettävä ainoastaan tekstiä "Gallo Ruspante", jota seuraa maininta "Specialità Tradizionale Garantita" ja/tai asetuksen (ETY) N:o 1848/93, sellaisena kuin se on muutettuna ja täydennettynä, 4 artiklan mukainen yhteisön tunnus, valvontaelimen tiedot sekä kaikki voimassa olevan lainsäädännön mukaiset tekstit. Lisäksi merkinnässä on oltava juokseva numerointi, jonka avulla kukin yksilö voidaan tunnistaa ja josta ilmenee teurastusikä ja alkuperäerä; mukana voi olla myös myyjäyrityksen oma merkki.

e) Erityisluonteen edellyttämät vähimmäisvaatimukset ja valvontamenetelmät: "Gallo Ruspante" -maininnan sisältävän merkinnän asianmukaisen käytön valvonnasta vastaa asetuksen (ETY) N:o 2082/92 14 artiklan 1 ja 2 kohdan mukaisesti nimetty elin.

Eritelmän noudattamisen ja tuotteen jäljitettävyyden takaavaan valvontaohjelmaan sisältyy seuraavanlaisia tarkastuksia:

- geneettinen alkuperä,

- kananpojan elinvoimaisuus, mitat ja mikrobiologiset vaatimukset,

- kasvatukseen liittyvät yleisluonteiset ja tekniset määräykset,

- ruokinta,

- toteaminen sääntöjen mukaiseksi,

- toteaminen sääntöjen vastaiseksi,

- säännölliset tarkastukset, joita tehdään:

- kasvatustiloissa: vähintään kerran tuotantokaudessa,

- rehun tuottajien ja toimittajien tiloissa: vähintään kerran vuodessa,

- teurastamoissa: vähintään neljästi vuodessa.

6. Asetuksen 13 artiklan 2 kohdan mukainen suojauspyyntö Ryhmittymä hakee suojaa kyseiselle tuotekuvaukselle 13 artiklan 2 kohdan mukaisesti.

Suojaa haetaan ainoastaan italiankielisenä.

EY-asiakirjanumero: IT/00019/00.08.10.

Täydellisen asiakirjan vastaanottopäivä: 23.12.2002.